Ulla Lehtonen (tietokirjailija)

Ulla Lehtonen (o.s. Holopainen, ent. Antolainen, 3. kesäkuuta 1927 Varkaus – 1. heinäkuuta 2018 Varkaus) oli suomalainen luomuaatteen ja kasvisruokavalion uranuurtaja, luennoitsija, toimittaja ja tietokirjailija. Hän kirjoitti lukuisia kirjoja ja lehtiartikkeleita, piti kursseja ja antoi neuvontaa. Ulla Lehtonen esiintyi radiossa ja TV:ssä. Kasvisruuan ja luonnonmukaisen kotipuutarhaviljelyn lisäksi hänen osaamistaan olivat luonnonkasvien hyväksikäyttö, luonnonmarjat, kauppasienet ja ekoasuminen. Ulla Lehtonen oli myös Vihreän puolueen poliitikko ja aktiivinen Suomen Luonnonsuojeluliiton toiminnassa. 

Ulla Lehtosen ura alkoi -70-luvulla lehtiartikkeleiden kirjoittamisella. Vuosikymmenten aikana Ulla Lehtonen kirjoitti yli 900 juttua. Tärkeimmät lehdet olivat TEE-lehti (myöh. Terve elämä -lehti), Eläkeläinen, Kotipuutarha, Varkauden lehti , Helsingin Sanomat ja Kauneus ja Terveys. Toisaalta muut toimittajat kirjoittivat hänestä huomattavan määrä juttuja etenkin 1980-90-luvulla. Opetusvideoista Luonnonmukainen kotipuutarhaviljely "Ullan mullat" ja Ullan yrtit muokattiin Yleisradiolle 10-osainen TV-sarja Ullan kasvitarha. Lisäksi Ulla Lehtonen esiintyi mm. Muuttuva perhe ja Tänään kotona -ohjelmissa. Tunnetuimmat radiosarjat olivat Risto Nurmen toimittamat Kauniit ja ryöpättävät sekä Onnellinen kasvissyöjä (samanniminen, Ulla Lehtosen kirjoittama kirja ilmestyi Yleisradiolta samana vuonna). Lisäksi Ulla Lehtonen oli mukana muun muassa lukuisissa Yleisradion Aamuvihjeissä ja Ruokailloissa. 

Ulla Lehtonen kirjoitti 10 omaa kirjaa ja lisäksi hän oli mukana monissa muissa teoksissa. Merkittävin kirjoista oli 2007 ilmestynyt Syö itsesi terveeksi - 100 puutarhakasvia ruokana ja rohtona. Tämän kirjan myötä Ulla Lehtonen sai elämäntyöstään Suomen tietokirjailijoiden Varelius -palkinnon.  

Ulla Lehtonen luennoi ympäri Suomea erilaisten yhdistysten ja kuntien järjestämillä kursseilla, parhaimmillaan kursseja oli yli 30/vuosi. Suosituimpana aiheina olivat puutarhakasvien kulttuurihistoria, viljelytavat, valmistaminen ravinnoksi ja kasvien terveysvaikutukset. Myös luonnonyrtit, villivihannekset ja ekoasuminen kiinnostivat monia. Luentojen keskeisen rungon muodostivat diakuvat, joita kertyi lopulta tuhansia. Tärkeimpinä kursseja olivat Kesäyliopistokurssit, joista maksettiin palkka, suurin osa luentotyöstä oli ilmaista. Lisäksi Ulla Lehtonen antoi neljän vuosikymmenen ajan ilmaista puhelin- ja sähköpostineuvontaa luomuviljelyn ja kasvissyönnin kysymyksissä.

Ulla Lehtosen puoliso oli vuodesta 1966 lähtien opetusneuvos, diplomi-insinööri Uljas Lehtonen, joka yhdessä vaimonsa kanssa puhui julkisuudessa luomuasian puolesta. Uljas Lehtonen oli ollut kasvissyöjä ja hän oli viljellyt luonnonmukaisesti jo ennen avioliittoaan Ullan kanssa. Uljas Lehtonen toimi Walter Ahlströmin Teknillisen koulun rehtorina ja harrasti oppikirjojen kirjoittamisen, puutarhaviljelyn, kuorolaulun ja erilaisen rakentelun lisäksi valokuvausta. Hän kuvittikin aluksi Ulla Lehtosen ensimmäisiä kirjoja ja lehtiartikkeleita. Uljas Lehtonen myös piirsi ja rakensi erilaisia työkaluja ja kompostikehikoita luomukotipuutarhaviljelyyn.

80-luvun alussa Ulla ja Uljas Lehtonen rakensivat ja rakennuttivat Varkauden Ruokovirralle Suomen ensimmäisiä ekotaloja. Talo oli Uljas Lehtosen suunnittelema ja piirtämä. Se oli tunnettu kompostikäymälästään, jossa kompostoituivat sekä vessan että keittiön jätteet. Lisäksi talossa oli omatekoiset aurinkopaneelit, joiden toiminta perustui ilmaan, joka lämpeni lasin ja mustan pellin välissä. Ilma kierrätettiin talon alle, jossa lämpö varastoitui kivimassaan. Taloa ympäröi luonnonmukaisesti hoidettu puutarha. Taloon ja puutarhaan tutustui ilmaiseksi 30 vuoden aikana noin 6500 ihmistä ja talo puutarhoineen oli lukuisten lehtijuttujen ja radio-ohjelmien ihmettelyn kohde. Ulla ja Uljas Lehtosella oli puutarha myös kesämökillään Rantasalmella.  

Ulla Lehtonen oli mukana erilaisissa valtakunnallisissa ja maakunnallisissa hankkeissa. Näistä esimerkkeinä Mikkeli Kenkäveron näytepuutarhan perustaminen ja lasten kulttuuritapahtuma Vekara-Varkaus.  

Ulla Lehtosella ei ollut akateemista koulutusta. Tämä ja hänen valloittava persoonansa antoivat toimittajille innoituksen keksiä erilaisia titteleitä. Näitä olivat mm. Biologisen viljelyn profeetta, Luomu-Ulla, Luomun Grand Lady, Luomukotipuutarhan ja kasvistietouden Grand Old Lady, Luonnonmukaisen viljelyn oppiäiti, Suomen tunnetuin yrttimamma, Ekomummo, Luomun pioneeri, Kasvisten ylipapitar, Puutarhan kummitäti, Yrttien Grand old Dame, Yrttimummo ja Ekokirjailija. Näistä nimistä huolimatta Ulla Lehtonen nautti arvostusta myös akateemisessa maailmassa. Hänet tunnettiin tietokirjailijana, joka tarkistutti tietonsa tutkijoilla ja oli varovainen antaessaan neuvoja aiheista, joita oli tutkittu niukasti.

Palkinnot 

 Toivo Rautavaara-mitali v. 1981, Juho Vainion säätiö 
 Savon Sanomien ”Savonmuan Hilima” v. 1984 
 Luonto-Liiton hopeinen ansiomerkki 1987
 Kirja-Varkauden kunniajäsen 1990
 Maiju ja Yrjö Rikalan Puutarhasäätiön tunnustuspalkinto v. 1992 
 Suomen Luonnonsuojeluliiton juhlavuoden 1998 Pohjois-Savon piirin kellokas  
 Suomen Luonnonsuojeluliiton Pohjois-Savon piirin ympäristöpalkinto v. 1998 
 Pohjois-Savon Ympäristökeskuksen ympäristöpalkinto 2000 (Palkintona taulu, jossa Mirka Johanssonin grafiikan työ)
 Tiedonjulkistamispalkinto -ehdokkuus 2000 (Suomen aikakauslehdentoimittajien liitto)
 Kansainvälisen Slow Food-järjestön (www.slowfood.com) Suomen ehdokas Slow food-2001 palkinnon saajaksi. Järjestö suhtautuu kriittisesti pikaruokiin ja toimii myös sellaisen ravinnon tuottamiseksi, joka ottaa biodiversiteetin huomioon. 
 Kesko Oyj:n Kestävän kehityksen palkinto 2003 
 Varkauden 75 juhlavuoden kulttuurityön erityispalkinto 6.12.2004 
 Suomen Luonnonsuojeluliiton hopeinen ansiomerkki v. 2005 
 Pohjois-Savon sydänpiiri ry:n ansiomerkki tehdystä elämäntyöstä 2007
 Suomen Tietokirjailijat ry:n Warelius-palkinto v. 2007

Teokset 
 Herkkuja luonnosta ja puutarhasta, 1979
 Opettelisinko kasvissyöjäksi, 1982
 Herkulliset yrtit, maustekasvien keittokirja, 1982 
 Kasvisruokaopas maatilamatkailuemännille, 1982 
 Ullan mullat, 1984
 Ullan yrtit, 1987 (u. p. nimellä Ullan luonnonyrtit, 2004)
 Ullan maustekasvimaa, 1989
 Onnellinen kasvissyöjä, 1994
 Taimetoidut, 1995 
 Ullan puutarha- ja viljelyvinkit: 30 vuotta luonnonmukaista kotipuutarhaviljelyä, 1999 (u. p. nimellä Luonnonmukaisesti omassa puutarhassa luomuviljelyn käsikirja kaikille kotipuutarhureille, 2004) 
 Syö itsesi terveeksi – 100 puutarhakasvia ruokana ja rohtona, 2007

Mukana teoksissa 

 Rehellinen Varkaus, SKS v. -80
 Lautasella kemikaaleja, Suomen Luonnonsuojelun Tuki v. -84
 Suomalainen ruokapöytä, osa 2, Kirjayhtymä v. -81
 Syö paremmin, elä terveemmin, Valitut Palat v. -84
 Palstaviljely ja sen kansantaloudellinen merkitys, Maatilahallitus v. -84
 Kodin suuri puutarhatieto, osa 3, WSOY v. -86
 Gastronominen kalenteri 1987, Yrityskuva v. -86
 Terveen elämän salaisuudet, WSOY v. -87
 Luonnonmukainen vihannesviljely, Hyötykasviyhdistys ry v. -89
 Kasviskeittokirja Taimetoidut Virossa, jossa mukana toista sataa ruokaohjetta ja muuta tekstiä, 2007

Toiminta politiikassa 

 Kaupunginvaltuutettuna 3 kautta (1993-2004)
 Sosiaali- ja terveyslautakunnan jäsen
 Koululautakunnan jäsen
 Pohjois-Savon sairaanhoitopiirin Varkauden aluesairaalan johtokunta vaalikaudella 1993-1996

Lähteet 

Suomalaiset puutarhurit
Suomalaiset tietokirjailijat
Vuonna 1927 syntyneet
Vuonna 2018 kuolleet